শব্দই ব্রহ্ম! বিলক্ষণ বুঝছেন তৃণমূল-শাসিত দক্ষিণ দমদম পুরসভার চেয়ারম্যান পাচু রায়। 
বাড়ির মিউটেশনের জন্য পুর নাগরিকদের ‘দালাল’ ধরতে নিষেধ করে সম্প্রতি দক্ষিণ দমদম জুড়ে হোর্ডিং দিয়েছে পুরসভা। সেই হোর্ডিংয়ে ‘দালাল’ শব্দের ব্যবহার নিয়ে পুরবোর্ডের গত বৈঠকে দলীয় কাউন্সিলরদের অসন্তোষের মুখে পড়েছেন চেয়ারম্যান। বৈঠকে হাজির এক কাউন্সিলরের কথায়, ‘‘আমরা দালাল কথাটা ব্যবহার করতে চাই না।’’ এই পরিস্থিতিতে হোর্ডিংয়ে সংশোধনীর আশ্বাস দিয়েছেন চেয়ারম্যান। নতুন হোর্ডিংয়ের আবেদনে পুর চেয়ারম্যানের পাশাপাশি পুর প্রতিনিধির নামও থাকবে।
‘বিতর্কিত’ হোর্ডিংয়ে নাগরিকদের বলা হয়েছে, ‘মিউটেশনের জন্য দালাল ধরবেন না। সঠিক নথিপত্র নিয়ে সরাসরি পুরসভায় আসুন। একমাসের মধ্যে মিউটেশন করিয়ে নিন। সিসি-র জন্য সরাসরি পুরপ্রধানের সঙ্গে যোগাযোগ করুন। ফ্ল্যাট বুক করার আগে প্রোমোটারের সঙ্গে সিসি নিয়ে কথা বলুন’। 
হোর্ডিংয়ে বক্তা হিসাবে নাম রয়েছে পুরসভার পূর্ত বিভাগের। ঘটনাচক্রে, যে বিভাগের দায়িত্বে স্বয়ং চেয়ারম্যান। 
অসন্তোষের কারণ ব্যাখ্যা করে তৃণমূলের এক কাউন্সিলর বলেন, ‘‘দালালরা তো পুরসভা চত্বরে ঘুরে বেড়ায়! তারা তো আর ওয়ার্ডে থাকে না। অথচ ওয়ার্ডে হোর্ডিং দেওয়া হয়েছে। হোর্ডিংয়ে সংশ্লিষ্ট ওয়ার্ডের পুরপ্রতিনিধির নাম নেই। পুরপ্রধানের সঙ্গে সরাসরি যোগাযোগ করতে বলা হচ্ছে। এরপর আর বলার কী বাকি রইল!’’ 
প্রসঙ্গত, মিউটেশনের ক্ষেত্রে কাউন্সিলররা অনেক ক্ষেত্রে সুপারিশ করতেন। কিন্তু দলের শীর্ষনেতৃত্বের নির্দেশে সে কাজ থেকে তাঁরা সরে এসেছেন। ঘটনাচক্রে, এর পরেই দক্ষিণ দমদম জুড়ে ওই ধরনের হোর্ডিং দেওয়া হয়েছে। এক কাউন্সিলরের কথায়, ‘‘এলাকায় যখন ঘুরছি, তখন দালাল শব্দটা দেখে খারাপ লাগছে। এ তো মারাত্মক ব্যাপার! ভাবমূর্তি রক্ষা করাই দায়!’’ একধাপ এগিয়ে আরেক কাউন্সিলর বলেন, ‘‘আধিকারিকদের উপর ভরসা করা হচ্ছে। আমরা সব চোর! আর আধিকারিকেরা সব সতী!’’
বিরোধীদের বক্তব্য, ‘‘পুরসভায় দুর্নীতি যে হচ্ছে, ঘুরিয়ে ওই হোর্ডিংয়ে তা স্বীকার করে নেওয়া হয়েছে। এর ফলে দুর্নীতি কিছু কম হলে ক্ষতি কী?’’ চেয়ারম্যান অবশ্য বলেছেন, ‘‘আমার উদ্দেশ্য ছিল ফড়েতন্ত্র আটকানো। পুরসভার তহবিল ভরুক। মাঝখান থেকে কেউ টাকা খেয়ে যাবে কেন?’’ সেই সদুদ্দেশ্য থাকলেও পুরবোর্ডের বৈঠকে বিতর্কে ইতি টানতেই সচেষ্ট চেয়ারম্যান। ‘দালাল’ আর ‘কাউন্সিলরে’র তফাত বোঝাতে সংশোধনীর আশ্বাসের পাশাপাশি দক্ষিণ দমদম পুরসভার ‘রায়বাহাদুরে’র অভিব্যক্তি হল— ‘সত্যবচন’!